|  |  |
| --- | --- |
| **ΕΛΛΗΝΙΚΗ ΔΗΜΟΚΡΑΤΙΑ**  **ΥΠΟΥΡΓΕΙΟ ΠΕΡΙΒΑΛΛΟΝΤΟΣ**  **ΕΝΕΡΓΕΙΑΣ ΚΑΙ ΚΛΙΜΑΤΙΚΗΣ ΑΛΛΑΓΗΣ**  **ΕΙΔΙΚΗ ΥΠΗΡΕΣΙΑ ΣΥΝΤΟΝΙΣΜΟΥ**  **ΠΕΡΙΒΑΛΛΟΝΤΙΚΩΝ ΔΡΑΣΕΩΝ**  **Χρυσούλα Κούρτελη** | **22.09.2014** |

**ΕΘΝΙΚΟΣ ΔΙΑΛΟΓΟΣ ΓΙΑ ΤΟ ΝΕΟ ΣΥΣΤΗΜΑ ΠΡΟΣΤΑΤΕΥΟΜΕΝΩΝ ΠΕΡΙΟΧΩΝ**

**Θεματική Ομάδα 2: «Οικονομική Βιωσιμότητα – Πηγές Χρηματοδότησης»**

Η θεματική Ομάδα 2 συνεδρίασε 2 φορές:

Η 1η συνεδρίαση έγινε την Παρασκευή 27/06/2014.

Στη συνεδρίαση παρευρέθηκαν οι:

* Χρυσούλα Κούρτελη και Νίκος Μαμαλούγκας, συντονιστές της Ομάδας
* Γιώργος Πρωτόπαπας και Άρτεμις Βιδάλη, από το Πράσινο Ταμείο
* Ιόλη Χριστοπούλου και Αλέξανδρος Κανδαλέπας, από τις Μη Κυβερνητικές Περιβαλλοντικές Οργανώσεις
* Ανδρέας Αθανασιάδης, από τη συντονιστική επιτροπή των Προέδρων ΔΣ των ΦΔΔΠ
* Μαγδαληνή Γεράκη, από την Αποκεντρωμένη Διοίκηση Αττικής (Δ/νση Δασών Αν. Αττικής)
* Μόνικα Σκαλτσά, Αναστασία Δαλάκα και Χρήστος Χρυσομάλλης, από το ΤΔΦΠ της Δ/νσης Περιβαλλοντικού Σχεδιασμού του ΥΠΕΚΑ
* Διονυσία Χατζηλάκου, από την Ειδική Υπηρεσία Συντονισμού Περιβαλλοντικών Δράσεων του ΥΠΕΚΑ

Στη συνεδρίαση παρουσιάστηκαν από τους συντονιστές της ομάδας:

* Οι ανάγκες των προστατευόμενων περιοχών που εντάχθηκαν στο ΕΠΠΕΡΑΑ και καλύφθηκαν από τους πόρους του Προγράμματος, καθώς και
* Οι δυνατότητες που παρέχονται από την υφιστάμενη νομοθεσία για χρηματοδότηση των προστατευόμενων περιοχών.

Ακολούθησε συζήτηση επί των θεμάτων αυτών και συμφωνήθηκε να αποσταλούν και γραπτά οι απόψεις που αναπτύχθηκαν ώστε:

* Να καταγραφούν και κατηγοριοποιηθούν οι βασικές «ανάγκες» των προστατευόμενων περιοχών,
* Να καταγραφούν και κατηγοριοποιηθούν οι πηγές των πόρων που θα μπορούσαν να καλύψουν το κόστος των σχετικών αναγκών
* Να προσδιοριστούν οι πηγές χρηματοδοτικής ενίσχυσης που δεν έχουν, μέχρι σήμερα, αξιοποιηθεί για τη χρηματοδότηση των προστατευόμενων περιοχών.

Η 2η συνεδρίαση έγινε την Τετάρτη16/07/2014.

Στη συνεδρίαση παρευρέθηκαν οι:

* Χρυσούλα Κούρτελη συντονίστρια της Ομάδας
* Γιώργος Πρωτόπαπας, από το Πράσινο Ταμείο
* Ιόλη Χριστοπούλου, από την WWF
* Ανδρέας Αθανασιάδης, από τη συντονιστική επιτροπή των Προέδρων ΔΣ των ΦΔΔΠ
* Μαριάντζελα Φωτέλλη και Μαγδαληνή Γεράκη, από την Αποκεντρωμένη Διοίκηση Αττικής (Δ/νση Δασών Αν. Αττικής)
* Μόνικα Σκαλτσά και Αναστασία Δαλάκα, από το ΤΔΦΠ της Δ/νσης Περιβαλλοντικού Σχεδιασμού του ΥΠΕΚΑ

Μετά τις δυο συνεδριάσεις, την ανταλλαγή απόψεων μεταξύ των συμμετεχόντων, και τις σχετικές απόψεις που κατατέθηκαν γραπτά, οι προτάσεις μας συνοψίζονται ως ακολούθως:

Κοινή διαπίστωση αποτελεί ότι η πρόταση της Θεματικής Ομάδας 2: «Οικονομική Βιωσιμότητα – Πηγές Χρηματοδότησης» εξαρτάται άμεσα από την πρόταση, στην οποία θα καταλήξουν, κυρίως, οι συζητήσεις στο πλαίσιο της Θεματικής Ομάδας 1: «Αρχιτεκτονική – Δομή Συστήματος» αλλά και από τις προτάσεις των άλλων Θεματικών Ομάδων. Η τελική πρόταση της Ομάδας θα τροφοδοτηθεί και προσαρμοστεί με βάση τα αποτελέσματα των άλλων Ομάδων, τα οποία επίσης θα τροφοδοτήσει και θα επηρεάσει ανάλογα.

Ωστόσο, ανεξάρτητα από το σχήμα/σχήματα που θα επιλεγούν για τη διοίκηση/διαχείριση του συνόλου των προστατευόμενων περιοχών στην Ελλάδα είναι απαραίτητο να εξασφαλιστεί δυνατότητα ελάχιστης σταθερής χρηματοδότησης, ως μέσου για την επίτευξη του απώτερου στόχου, που είναι η προστασία, διατήρηση και διαχείριση των περιοχών αυτών ως Πολύτιμων Φυσικών Πόρων.

Κάτι τέτοιο σημαίνει ότι οι πόροι για **τη βασική λειτουργία** **των προστατευόμενων περιοχών,** που πρέπει να είναι εξασφαλισμένοι σε βάθος χρόνου, να είναι συνεχείς και σταθεροί, πρέπει να αποτελούν μέρος του κρατικού προϋπολογισμού, δηλαδή να είναι εθνικοί πόροι, στο πλαίσιο του τακτικού προϋπολογισμού, του ΠΔΕ, του Πράσινου Ταμείου κ.λπ.

Και όταν λέμε βασική λειτουργία εννοούμε τη διοικητική λειτουργία των σχημάτων/υπηρεσιών διαχείρισης (αμοιβές, μετακινήσεις και εκπαίδευση προσωπικού, χώροι εγκατάστασης, πάγιος εξοπλισμός και αναλώσιμα, συντήρηση του εξοπλισμού και της υποδομής κ.λπ.).

Η εξασφάλιση της ανωτέρω αναφερόμενης υποδομής καθιστά το σχήμα/υπηρεσία που διαχειρίζεται την περιοχή να είναι σε θέση «να κάνει τη δουλειά του», δηλαδή να εκτελέσει τις βασικές λειτουργίες προστασίας, διατήρησης και διαχείρισης της περιοχής, που εξειδικεύονται ανά προστατευόμενη περιοχή, και μπορούν να συνοψιστούν ως εξής:

* Συνεπής και συστηματική Φύλαξη – Επόπτευση
* Δράσεις ενημέρωσης – Ευαισθητοποίησης (Περιβαλλοντική Εκπαίδευση, Οικοτουρισμός, λειτουργία Κέντρων Πληροφόρησης κ.λπ.)
* Βασική επιστημονική παρακολούθηση (εποπτεία, monitoring οικοτόπων και ειδών)
* Απαραίτητες δράσεις διαχείρισης οικοτόπων και ειδών.

Σημειώνεται ότι βασικό εργαλείο για τη λειτουργία μιας προστατευόμενης περιοχής και τελικά μέσο για τη χρηματοδότηση της είναι το σχέδιο διαχείρισης, το οποίο καταγράφει και ιεραρχεί τις δράσεις σε κάθε περιοχή, θέτει τις ανάγκες χρηματοδότησης και το σχετικό χρονοδιάγραμμα υλοποίησης *(θα πρέπει να δρομολογηθούν όλες οι απαραίτητες ενέργειες για την ολοκλήρωση των προδιαγραφών των σχεδίων διαχείρισης, την εκπόνηση και την τελική υιοθέτηση τους).*

Η βασική λειτουργία του σχήματος/υπηρεσίας που διαχειρίζεται την προστατευόμενη περιοχή, όπως περιγράφτηκε παραπάνω, αφορά στην εφαρμογή του σχεδίου διαχείρισης της περιοχής

Δράσεις που είναι ουσιαστικές για τη διατήρηση και την αναβάθμισης μιας προστατευόμενης περιοχής αλλά είναι συμπληρωματικές του πυρήνα των βασικών δράσεων προστασίας εντάσσονται στις **ειδικές ανάγκες της περιοχής**. Στις ειδικές ανάγκες περιλαμβάνονται εξειδικευμένες δράσεις έρευνας, πιλοτικά προγράμματα διαχείρισης, ειδικές δράσεις ευαισθητοποίησης κ.λπ. Ο διαχωρισμός μεταξύ βασικών και ειδικών αναγκών εξαρτάται από τις ιδιαιτερότητες της εκάστοτε περιοχής. Για τις δράσεις αυτές μπορούν τα διαχειριστικά σχήματα/υπηρεσίες να αναζητούν επιπλέον πηγές χρηματοδότησης και συνεργασίες και θα πρέπει να ενθαρρύνονται στην κατεύθυνση αυτή. Η κάλυψη της ιδίας συμμετοχής, στην περίπτωση προγραμμάτων που την απαιτούν, θα μπορεί να προέρχεται από τους μισθούς του προσωπικού ή τα ονομαζόμενα «έμμεσα έξοδα», αναλογικά, αφού αυτά θα αποτελούν εθνικού πόρους.

Λαμβάνοντας υπόψη μας ότι οι προστατευόμενες περιοχές αποτελούν πόρους ανάπτυξης και παραγωγής εισοδήματος **δράσεις που συντελούν στην ανάπτυξη μιας ευρύτερης περιοχής** και δεν συνδέονται άμεσα με την προστασία μιας προστατευόμενης περιοχής, είναι σημαντικές ώστε να κεφαλαιοποιήσουν τις δράσεις προστασίας στο τοπικό εισόδημα ή να προσφέρουν αντισταθμιστικά οφέλη για τις όποιες αλλαγές χρήσεων γης ή δραστηριοτήτων που προκύπτουν από τις προστατευτικές ρυθμίσεις που ισχύουν για την περιοχή. Οι δράσεις αυτές δεν απαιτούν χρηματοδότηση από τις προστατευόμενες περιοχές, ωστόσο μπορούν να αντληθούν πόροι για αυτές τις δράσεις επειδή ακριβώς υπάρχει μια προστατευόμενη περιοχή (π.χ. μια περιοχή Natura).

Με δεδομένο ότι η ανταπόκριση και κάλυψη των υποχρεώσεων για καθορισμό και θεσμοθέτηση των Προστατευόμενων Περιοχών, όσον αφορά στην Κοινοτική και Εθνική νομοθεσία (εκπόνηση και έγκριση διαχειριστικών σχεδίων κ.λπ.) αποτελεί ευθύνη της καθ’ ύλην αρμόδιας δημόσιας υπηρεσίας, το θέμα αυτό δεν το εντάσσουμε στο έργο της παρούσας ομάδας.

**Προϋποθέσεις οικονομικής βιωσιμότητας**:

Για να μπορέσει η χρηματοδότηση να αποδώσει, απαιτείται:

* ιεράρχηση οικονομικών αναγκών προστατευόμενης περιοχής
* οικονομικός σχεδιασμός και προγραμματισμός
* εντοπισμός όλων των πιθανών πηγών χρηματοδότησης και των χαρακτηριστικών τους – καθορισμός σχετικών θεσμικών ρυθμίσεων
* διερεύνηση πιθανών συνεργιών
* επίγνωση της διαχειριστικής ικανότητας των αρμόδιων φορέων
* εξασφάλιση διαφάνειας και συνεπούς λογοδοσίας

**Πηγές χρηματοδότησης:**

Οι πηγές χρηματοδότησης των προστατευόμενων περιοχών μπορούν να κατηγοριοποιηθούν στις παρακάτω γενικές ομάδες:

* Δημόσιοι πόροι (εθνικοί και ευρωπαϊκοί)
* Ιδιωτικοί πόροι
* Αυτοχρηματοδότηση

Δημόσιοι εθνικοί πόροι: Τακτικός Προϋπολογισμός, Πρόγραμμα Δημοσίων Επενδύσεων, Πράσινο Ταμείο. Θέματα που ρυθμίζονται από την υφιστάμενη νομοθεσία και αποτελούν πόρους του Πράσινου Ταμείου είναι σκόπιμο να επανεξεταστούν, ώστε να ρυθμιστεί η απόδοσή τους ανάλογα με τις ανάγκες των περιοχών και όχι κατ΄ ανάγκη τη χωρική προέλευση των πόρων και να προβλεφτεί σχετική εφαρμογή και για άλλα θέματα (υπό μορφή προστίμων, παραβόλων κ.λπ.).

Δημόσιοι ευρωπαϊκοί πόροι: Σήμερα, η Χρηματοδότηση του δικτύου Natura 2000 αποτελεί μια πολιτική δέσμευση, η οποία απορρέει διαδοχικά από:

* τη Στρατηγική για μια έξυπνη, βιώσιμη, και χωρίς αποκλεισμούς Ευρώπη (Στρατηγική 2020),
* τη Στρατηγική της ΕΕ για την Βιοποικιλότητα 2020, όπου συγκεκριμένα αναφέρεται ότι:

*«Η Επιτροπή και τα κράτη μέλη θα παράσχουν βάσει του επόμενου πολυετούς δημοσιονομικού πλαισίου τα αναγκαία κονδύλια και κίνητρα για το δίκτυο Natura 2000, συμπεριλαμβανομένης της αξιοποίησης των χρηματοδοτικών μέσων της ΕΕ.»*

Κατά την προγραμματική περίοδο 2014-2020, σχετικές χρηματοδοτήσεις προβλέπονται από τα ακολούθα χρηματοδοτικά ταμεία, μέσα και εργαλεία:

* Κοινή Αγροτική Πολιτική και ειδικότερα από το Ευρωπαϊκό Γεωργικό Ταμείο Αγροτικής Ανάπτυξης
* Ευρωπαϊκό Ταμείο Περιφερειακής Ανάπτυξης
* Ταμείο Συνοχής
* Ευρωπαϊκό Κοινωνικό Ταμείο
* Ευρωπαϊκό Ταμείο Θάλασσας και Αλιείας
* Πρόγραμμα LIFE για το Περιβάλλον και τη Δράση για την Κλιματική Αλλαγή
* Πρόγραμμα Horizon 2020
* Χρηματοδοτικός Μηχανισμός Ευρωπαϊκού Οικονομικού Χώρου

Οι παραπάνω δυνατότητες χρηματοδότησης θα πρέπει να αξιοποιηθούν από την Ελλάδα, στο πλαίσιο της εξασφάλισης της οικονομικής βιωσιμότητας του εθνικού συστήματος προστατευόμενων περιοχών. Ωστόσο, θα πρέπει να είναι συμπληρωματικές των κρατικών χρηματοδοτήσεων.

Ιδιωτικοί πόροι: χορηγίες και δωρεές, ανεξαρτήτως κλίμακας, από εθνικά ή διεθνή ιδρύματα, τοπικές, εθνικές ή διεθνείς επιχειρήσεις και κάθε άλλης μορφής δωρεάς ή ενίσχυσης. Για την αξιοποίηση αυτής της πηγής χρηματοδότησης θα πρέπει να υπάρχει σχετικό πλαίσιο αποδοχής χορηγιών και δωρεών, δυνατότητα υποβολής προτάσεων, σύναψης σχετικών συμβάσεων κ.λπ., στη βάση κοινά αποδεκτών όρων και προϋποθέσεων για την εκπλήρωση δράσεων που προβλέπονται στο σχέδιο διαχείρισης μιας περιοχής.

Αυτοχρηματοδότηση: η αυτοχρηματοδότηση συμβάλει ως συμπλήρωμα αλλά δεν θεωρείται επαρκής, και δεν μπορεί να αντικαθιστά τη σταθερή και σίγουρη κρατική χρηματοδότηση. Η επιλογή των δραστηριοτήτων για την αυτοχρηματοδότηση θα πρέπει να είναι τέτοια ώστε:

* Να είναι σύμφωνες με τις προτεραιότητες που θέτει το Σχέδιο Διαχείρισης
* Να μην αυτοαναιρείται ο ρόλος και ο χαρακτήρας του φορέα και να μη γίνονται αυτοσκοπός. Είναι προφανές ότι η προτεραιότητα του σχήματος διαχείρισης είναι η διατήρηση και η διαχείριση της προστατευόμενης περιοχής και όχι η ανάλωση σε επιχειρηματικές δραστηριότητες.
* Να μην έρχεται σε σύγκρουση με δραστηριότητες και ασχολίες της τοπικής κοινωνίας. Δε θα πρέπει δηλαδή οι δράσεις του σχήματος διαχείρισης να είναι ανταγωνιστικές με δράσεις που υλοποιεί η τοπική κοινωνία (πχ λειτουργία εστιατορίων ή ξενώνων) διότι τότε αναιρείται η διάσταση της τοπικής ανάπτυξης και απαξιώνεται ο ρόλος του σχήματος διαχείρισης.

**ΠΗΓΕΣ ΕΣΟΔΩΝ ΜΙΑΣ ΠΡΟΣΤΑΤΕΥΟΜΕΝΗΣ ΠΕΡΙΟΧΗΣ**

*(από εκπροσώπους ΜΚΟ)*

Οι παρακάτω εναλλακτικές προτάσεις μπορούν ανά περίπτωση να αποτελέσουν επιπλέον πηγές εσόδων μιας προστατευόμενης περιοχής:

Δημιουργία συστήματος χρεώσεων για την αναψυχή και την άλλη χρήση των προστατευόμενων περιοχών

* Έσοδα από παροχή υπηρεσιών (πχ ξεναγήσεις, εκπαιδευτικές δραστηριότητες, κ.λπ.)
* Είσπραξη αντιτίμου για τη χρήση μέσων μεταφοράς που λειτουργούν με ευθύνη του σχήματος διαχείρισης
* Είσπραξη εισιτηρίων συμμετοχής σε δραστηριότητες ενημέρωσης, ψυχαγωγίας και εκπαίδευσης που οργανώνει το σχήμα διαχείρισης της περιοχής
* Είσπραξη αντιτίμου για τη στάθμευση οχημάτων σε ειδικούς χώρους στάθμευσης
* Συμβολικό αντίτιμο εισόδου επισκεπτών στην προστατευόμενη περιοχή (π.χ. Φαράγγι Σαμαριάς), με παράλληλη εξασφάλιση της ελεύθερης πρόσβασης στη φύση
* Συμβολικά τέλη για την έκδοση άδειας φωτογράφησης ή κινηματογράφησης εντός της προστατευόμενης περιοχής

Έσοδα από έργα και δραστηριότητες

* Διοργάνωση ειδικών εκδηλώσεων, μέρος των εσόδων από τις οποίες αποδίδεται στην προστατευόμενη περιοχή

Αντισταθμιστικά έσοδα από δραστηριότητες που επηρεάζουν μία προστατευόμενη περιοχή:

Συνεχείς δραστηριότητες:

* Έσοδα από εκμίσθωση της περιουσίας του σχήματος διαχείρισης αρμόδιου για την περιοχή
* Έσοδα από δημόσιους πόρους για χρήση μέρους της προστατευόμενης περιοχής (βλ ομπρέλες στη Ζάκυνθο να αποδίδουν τέλος στον ΦΔ)
* Ποσοστό επί των κερδών από τους εκμισθωτές εγκαταστάσεων ή χώρων εντός των ορίων δικαιοδοσίας του, συμπεριλαμβανομένων τουριστικών και ολυμπιακών ακινήτων.
* Είσπραξη τελών από επιχειρήσεις που δραστηριοποιούνται στην περιοχή

Εφάπαξ:

* Απόδοση απευθείας εφάπαξ ποσού, το οποίο καθορίζεται με την πράξη έγκρισης της σύμβασης εκμίσθωσης ή παραχώρησης τουριστικών ή ολυμπιακών ακινήτων

Άλλες πηγές:

* Σημαντική επίσης πηγή εσόδων μπορεί και πρέπει να προκύψει από την ενδυνάμωση των παραγωγικών δραστηριοτήτων, όπως για παράδειγμα η πιστοποιημένη υλοτομία, η θέσπιση και οριοθέτηση κτηνοτροφικών πάρκων και η δημιουργία συστήματος πιστοποίησης και δικτύου προώθησης προϊόντων από προστατευόμενες περιοχές. Αντίστοιχη πιστοποίηση μπορεί να υπάρξει και σε υπηρεσίες (π.χ. οικοτουριστικές).
* Επιπλέον πηγή εσόδων αποτελεί η συνεργασία με ερευνητικά ιδρύματα, πανεπιστήμια και άλλους φορείς μέσα από την συνυποβολή κοινών προτάσεων χρηματοδότησης.

Αξιοποίηση των οικοσυστημικών υπηρεσιών:

Αν και ακόμα η πρακτική αυτή εφαρμόζεται πιλοτικά παγκοσμίως, θα μπορούσε να εξεταστεί και να δοκιμαστεί η λειτουργία ενός συστήματος πληρωμών ή αμοιβών για τη διατήρηση των υπηρεσιών των οικοσυστημάτων από τους χρήστες συγκεκριμένων ωφελειών που προκύπτουν από τη διατήρηση τους.

Για παράδειγμα, στο πλαίσιο της εφαρμογής της οδηγίας πλαίσιο για τα ύδατα και ειδικότερα των προβλέψεων για την ανάκτηση κόστους θα πρέπει να εξεταστεί/αποτιμηθεί η συμβολή της διατήρησης προστατευόμενων περιοχών στη διασφάλιση πόσιμου ή αρδευτικού ύδατος. Η απόδοση πόρων από την κοστολόγηση του νερού σε κρίσιμες για τη διασφάλιση της ποιότητας και της ποσότητας των υδάτων περιοχές NATURA μπορεί υπό προϋποθέσεις να αποτελέσει συμπληρωματικό πόρο για μέρος του συστήματος.

*(από το Δίκτυο Φορέων Διαχείρισης Προστατευόμενων Περιοχών)*

* Εφόσον οι ΦΔ το επιθυμούν να μπορούν να έχουν την αποκλειστική αρμοδιότητα για την υλοποίηση οικοτουριστικών προγραμμάτων εντός των Προστατευόμενων Περιοχών ευθύνης τους. Εναλλακτικά να μπορούν να χορηγούν Άδειες Ξενάγησης, για ξενάγηση εντός των ορίων του Εθνικού Πάρκου με αντίτιμο,
* Θέσπιση εισιτηρίου εισόδου στα Εθνικά Πάρκα.
* Έκδοση σήματος ποιότητας με αντίτιμο, για προϊόντα και υπηρεσίες που παράγονται εντός του Εθνικού Πάρκου.,
* Ποσοστό επί των μισθίων που καταβάλλονται για την χρήση των λιμνοθαλάσσιων οικοσυστημάτων, ως εκτατικά ιχθυοτροφεία, που βρίσκονται εντός των ορίων του Εθνικού Πάρκου,
* Ποσοστό από την ενοικίαση κοινόχρηστων εκτάσεων, από τα τέλη για υδατοκαλλιέργειες, τέλη χρήσης νερού,
* Έσοδα από διόδια,
* Έσοδα από την χωροθέτηση και λειτουργία εντός των Προστατευμένων Περιοχών ΒΙΠΑ, ΒΙΠΕ, ΧΥΤΑ, Μονάδων Εγκατάστασης Επεξεργασίας Λυμάτων (ΕΕΛ) Βιολογικών Καθαρισμών, Εξορυκτικών δραστηριοτήτων και αομμολυψιών.
* Θέσπιση παραβόλων για γνωμοδότηση πχ για ΜΠΕ, οικολογική αξιολόγηση (Ν4014/2011).
* Ποσοστό επί των τελών που πληρώνουν οι αγρότες στον Τοπικό Οργανισμό Εγγείων Βελτιώσεων (ΤΟΕΒ).
* Ποσοστό επί των προστίμων που επιβάλλονται σύμφωνα με τον Ν. 1650/86 «Για την προστασία του περιβάλλοντος», για παραβάσεις που λαμβάνουν χώρα εντός των ορίων των περιοχών ευθύνης των ΦΔ και των περιοχών των δικτύων Natura 2000.
* Απόφαση 24208/2009 άρθρο 5 περ. Η: θέσπιση ειδικού τέλους επί των δραστηριοτήτων του τουρισμού (ξενοδοχεία, χώροι εστίασης κλπ) που αναπτύσσονται στις περιοχές ευθύνης τους ή την ευρύτερη περιοχή.